‘Ons het nodig om te rou’Monique Taute (AfriForum: Hoof van Veldtogte), Gerrie Nel en Renisha Jimmy. Die gesin van Reshall Jimmy wat in Desember 2015 doodgebrand het toe die Ford Kuga wat hy bestuur het aan die brand geslaan het, het gesê hulle hoop geregtigheid sal nou geskied sodat hulle kan rou. Renisha Jimmy, Reshall se suster, het Woensdag tydens ŉ mediakonferensie gesê haar broer se dood het haar familie gebreek. Daar is tydens die mediakonferensie bekend gemaak dat adv. Gerrie Nel, hoof van AfriForum se privaatvervolgingseenheid, die Jimmy-gesin sal verteenwoordig tydens die geregtelike ondersoek wat op 4 Februarie 2019 sal plaasvind. “Dit is regtig ŉ baie, baie moeilike pad wat ons gestap het. Ons hoop dit kan tot ŉ einde kom sodat ons kan rou aangesien ons nog van dag een af net baklei vir ŉ vorm van geregtigheid.” Volgens Jimmy het Ford haar broer se naam deur die modder gesleep. “Dit is gesê hy is geskiet; toe word dit beweer hy het selfmoord gepleeg. Ons is al deur só baie en het só hard baklei. Ford moet verantwoordelikheid neem vir wat hulle gedoen het. Hulle mag nie daarmee wegkom dat hulle ŉ bespotting maak van iemand wat soveel gehad het om te bied en soveel gehad het om voor te leef nie. “Ons het alles opgeoffer en baklei al vir die afgelope drie jaar. Ons sal nie ophou voor Ford verantwoordelikheid neem dat hulle Reshall van sy lewe beroof het nie.” Renisha Jimmy en Rod Montano. Rod Montano, die Jimmy-familie se regsverteenwoordiger, het gesê in die familie se pogings om Ford aan te vat oor wat met Reshall gebeur het, is hulle van bakboord na stuurboord gestuur. Hy het gesê die familie is dankbaar vir Nel en AfriForum se hulp. Volgens Montano sal die voorverrigtinge van die geregtelike ondersoek Donderdag in die Wes-Kaapse hooggeregshof plaasvind en sal uitstaande kwessies rakende die ondersoek onder die loep geneem word. Adv. Nel het gesê indien die Nasionale Vervolgingsgesag (NVG) besluit om nie strafregtelike vervolging in te stel ná die geregtelike ondersoek nie, sal AfriForum se vervolgingseenheid met private vervolging voortgaan. Hy het gesê daar sal tydens die ondersoek getuienis gelei word van al die relevante partye, hetsy in die vorm van beëdigde verklarings of mondelinge getuienis van die betrokke partye en kenners. Reshall Jimmy (Foto: Kaveen Jimmy/Facebook) Die NVG het vroeër besluit om Ford nie te vervolg nie, maar het die gesin ’n nolle prosequi-sertifikaat (wat private vervolging moontlik maak) geweier aangesien hulle op die uitslag van die ondersoek wag. Nel voeg by dat dit onaanvaarbaar is vir internasionale “korporatiewe boelies” soos Ford om hulself as verhewe bo die reg te beskou: “Ons was verbaas dat Ford alle kommunikasie met die slagoffers gestaak het en tydens gesprekke met die gesin stellings soos ‘We have deep pockets,’ gemaak het.” Sedert AfriForum se betrokkenheid het Ford twee privaat regsverteenwoordigers aangestel om +die dialoog voort te sit” maar die burgerregtewaghond sê hy het tot dusver, nes die gesin oor die afgelope drie jaar, geen werklike poging tot kommunikasie ervaar nie. Volgens Nel is hierdie saak ’n verdere stap in AfriForum se strategie om die beginsel van privaat vervolging te vestig.